**Beszédhiba az iskolában (1.)**

 A kisbabák születésük pillanatában már készen állnak arra, hogy az őket körülvevő emberektől elsajátítsák az anyanyelvüket. Először a zajokat, a környezetükben keletkező hangokat utánozzák, majd a szavakat, aztán a mondatokat tanulják meg. Ezért a beszédpélda kiemelt jelentőséggel bír a beszédfejlődés e korai szakaszában.

 A beszéd elsajátításának folyamatát elsősorban a kisgyerek hallóképessége határozza meg. Ha a hallószerv károsodást szenved vagy a károsodás már születés után megfigyelhető (pl. nem reagál a zörejekre, hangokra), akkor a beszéd elsajátítása is akadályba ütözik, így a gyermek nem lesz képes megfelelő mértékben elsajátítani a hangképzést. Ez a folyamat nemcsak hogy beszédhibához vezet, de szerencsétlenebb esetben a gyermek képtelen lesz a beszédprodukcióra.

 Csecsemőkorban, illetve kisgyermekkorban fontos, hogy a szülő folyamatosan figyelje a gyermek hangokra, beszédészlelésre adott reakcióit, visszajelzéseit, ugyanis míg a beszédprodukcióban a hibák azonnal észlelhetők, a beszédfejlődés korai szakaszában, a beszédészlelésben, beszédértésben felmerülő rendellenességekre sokáig nem derül fény.

 Az ép hallás meghatárózó jellegű a beszédfejlődésben, de nem elégséges ahhoz, hogy gyermek képes legyen a beszédfeldolgozásra.

 A helyes beszéd másik alapfeltétele a beszédszervek anatómiai épsége, ezek zavartalan működése.

 Ugyanakkor a beszédfejlődés folyamatában a szakirodalom kiemelt fontosságú szerepet tulajdonít az idegrendszer megfelelő működésének.

 A beszédhibát felfedező logópédusnak, fejlesztő pedagógusnak vagy tanítónak kiinduló pontot adhat az előbb felsorolt rendellenességek azonosítása, de igen nehéz meghatározni a beszédhiba konkrét okát. Éppen ezért a beszédhiba feltérképezésében a szakemberek nem elkülönítve, hanem holisztikusan vizsgálják az előbb bemutatott területeket.

 A vizsgálat fontos részét képezi a gyermek élettani sajátosságainak, családjának, életkörülményeinek, születésével kapcsolatos információinak, valamint a szociális hátterének pontos ismerete. Az esetek többségében a tanító nem mindig rendelkezik logopédusi szakképesítéssel, de előnyt kovácsolhat a probélmával küszködő gyermek érdekében abból, hogy napi 4-5 órát tölthet a kisdiákkal, így felfedezhet olyan háttérokokat is, amelyekre csak folyamatos megfigyeléssel derülhet fény a probléma felderítésében.

 Számos tanuló kezdi el az előkészítő osztályt enyhe vagy súlyos beszédhibával. Sajnos akadnak olyan esetek is, amikor a szülő nem vesz tudomást a helyzet súlyosságáról, vagy ha tudomást vesz, anyagi okokból vagy egyéb megfontolásból nem kéri szakember segítségét. Ebben az esetben a tanító az a szakember, akitől a gyermek segítséget kaphat.

 A későbbi tanulási nehézségek, zavarok megelőzéseérdekében, valamint abeszédhibák felderítésében, diagnosztikájában több tudományosan elismert tesztet, mérést, szűrést hívhatunk segítségül.

 Az egyik közülük a ***GMP-diagnosztika***, amelyet Gósy Mária fonetikus, nyelvész, pszicholingvista fejleszett ki a beszédészlelési és beszédmegértési folyamatok vizsgálatára. A teszt elsősorban 3 és 13 éves kor közötti gyermekek vizsgálatára alkalmas. A GMP diagnosztika célja a beszédészlelési elmaradás vagy zavar helyének, típusának és mértékének felderítése, és ezek alapján a terápia meghatározása. A teszttel a megkésett, akadályozott beszédfejlődésű, illetve az autisztikus gyerekek beszédfeldolgozási folyamata is vizsgálható.

 Egy másik mérési és fejlesztési lehetőség a ***Sindelar-vizsgálat,*** amely játékos formában történik, és a teljes képességegyüttes megismerését célozza, nem csupán a hibás funkciókat. Olyan részképességeket mér, mint a beszédkészség, beszédértés, mozgás (nagy és finom mozgások, kézügyesség), valamint észlelés, figyelem, emlékezet, gondolkodás.

 A következő szűrőeljárás az ***MSSST*** (Meeting Street School Screening Test), amelyet az Egyesült Államokban dolgoztak ki az óvodás és kisiskolás gyerekek vizsgálatára. A teszt a tanulási zavarok kialakulásáért felelős részképességek hiányosságát méri. Bár direkt módon nem a beszédhibák feltérképezésében nyújt segítséget, a három szubteszt egyikének az alkalmazása, a nyelvi szubteszt a nyelvi képességeket és az auditív figyelmet vizsgálja.

 Cikksorozatunkban sorra vesszük a gyermekkorban leggyakrabban előforduló beszédhibákat, és olyan technikákat, módszereket kívánunk bemutatni, amelyek támpontot adhatnak a tanítóknak a fejlesztés folyamatában.

Felhasznált irodalom:

Dr Zsoldos Márta– Dr Sarkay Kamilla(1994): *Szűrőeljárás óvodáskorban a tanulási zavar lehetőségének vizsgálatára: MSSST*, Budapest.

Patkós Ágnes: *Beszédhibák gyermekkorban*. Szakdolgozat – Debreceni Egyetem, Bölcsészettudományi Kar,

Magyar Nyelvtudományi Tanszék. Témavezető: Dr. Kis Tamás, adjunktus

Gósy Mária (1992): *A beszédészlelés és a beszédmegértés folyamata*. Budapest, Bárczi Gusztáv F\_iskola.

Gósy Mária (1999): *Pszicholingvisztika.* Budapest, Corvina.

Szerzők:

Bokor Attila

 Dragomér Katalin